Document ID: 31998D0574

Komisijas lēmums
(1998. gada 16. septembris)
par kopīgiem tehniskiem noteikumiem attiecībā uz vispārējām pieslēguma prasībām, kas piemērojamas publiskiem Viseiropas sauszemes šūnu mobiliem ciparsignālu sakariem, II fāze (2. izdevums)
(paziņots ar dokumenta numuru C(1998) 2720)
(Dokuments attiecas uz EEZ)
(98/574/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1998. gada 12. februāra Direktīvu 98/13/EK attiecībā uz telekomunikāciju gala iekārtām un zemes satelītstaciju iekārtām, tostarp to atbilstības savstarpēju atzīšanu [1], un jo īpaši tās 7. panta 2. punkta otro ievilkumu,
tā kā Komisija ir pieņēmusi pasākumu, kas identificē telekomunikāciju gala iekārtas veidu, attiecībā uz kuru ir nepieciešami šie kopīgie tehniskie noteikumi, kā arī attiecīgā deklarācija par to piemērojuma jomu saskaņā ar 7. panta 2. punkta pirmo ievilkumu;
tā kā jāpieņem atbilstīgi saskaņotie standarti vai daļa no tiem, kas īsteno pamatprasības, kas pārveidojamas par kopīgiem tehniskiem noteikumiem;
tā kā, lai nodrošinātu ražotājiem nepārtrauktu tirgus pieejamību, ir jāpieņem pārejas noteikumi attiecībā uz iekārtām, kas ir apstiprinātas ar Komisijas Lēmumu 96/630/EK [2];
tā kā, pārejas laikam beidzoties, Lēmums 96/630/EK jāatceļ;
tā kā 1998. gada 24. oktobrī būtu jāatceļ Komisijas Lēmums 97/526/EK [3];
tā kā Komitejai (ACTE) ir iesniegts priekšlikums saskaņā ar 29. panta 2. punktu;
tā kā šajā lēmumā paredzētie kopīgie tehniskie noteikumi ir saskaņā ar ACTE atzinumu,
IR PIEŅĒMUSI ŠO LĒMUMU.
1. pants
1. Šo lēmumu piemēro gala iekārtām, ko paredzēts pievienot publiskam telekomunikāciju tīklam un uz ko attiecas 2. panta 1. punktā definētais saskaņotais standarts.
2. Šis lēmums nosaka kopīgus tehniskus noteikumus, kas aptver pieslēguma prasības, kuras piemērojamas gala iekārtām, ko izmanto Viseiropas sauszemes šūnu mobilo ciparsignālu sakaru tīklā ar pastāvīgas modulācijas iespēju, kurš darbojas 900 MHz frekvenču joslā ar nošķirtiem 200 kHz kanāliem un izmanto pārraides kanālus saskaņā ar laikdales daudzkāršās piekļuves principu.
2. pants
1. Kopīgajos tehniskajos noteikumos ietilpst saskaņotais standarts, ko kompetentā standartizācijas organizācija sagatavojusi, lai pēc iespējas īstenotu Direktīvas 98/13/EK 5. panta c) līdz f) punktā minētās pamatprasības. Norāde uz standartu ir I pielikumā. Piemērojamās standarta daļas ir II pielikumā.
2. Gala iekārtas, uz ko attiecas šis lēmums, atbilst 1. punktā minētajiem kopīgajiem tehniskajiem noteikumiem, kas atbilst Direktīvas 98/13/EK 5. panta a) un b) apakšpunktos minētajām pamatprasībām un prasībām jebkurā citā piemērojamā direktīvā, jo īpaši Padomes Direktīvās 73/23/EEK [4] un 89/336/EEK [5].
3. pants
Paziņotās iestādes, kas izraudzītas veikt Direktīvas 98/13/EK 10. pantā minētās procedūras, attiecībā uz šā lēmuma 1. panta 1. punktā minētajām gala iekārtām, šim lēmumam stājoties spēkā, piemēro 2. panta 1. punktā minēto saskaņoto standartu piemērojamās daļas vai nodrošina to piemērošanu.
4. pants
1. Lēmumu 96/630/EK atceļ trīs mēnešus pēc šā lēmuma stāšanās spēkā.
2. Saskaņā ar Lēmumu 96/630/EK apstiprinātas gala iekārtas var turpināt laist tirgū un nodot ekspluatācijā, ja šo apstiprinājumu piešķir ne vēlāk kā trīs mēnešus pēc šā lēmuma stāšanās spēkā.
3. No 1998. gada 24. oktobra atceļ Lēmumu 97/526/EK.
5. pants
Šis lēmums ir adresēts dalībvalstīm.
Briselē, 1998. gada 16. septembrī

Labels: 7
10
12